El paisatge carcaixentí, protagonista de la Festa de l’Autogovern
13 de Marzo de 2017

Carcaixent

Manuel Costa, carcaixentí i referent en el camp de la Botànica, va captivar ahir el públic assistent a l’Auditori de les Dominiques amb una brillant exposició sobre Carcaixent i el seu entorn natural i paisatgístic, la qual va estar reconeguda amb un llarg aplaudiment i el públic en peu. El seu parlament constituïa la part central de l’acte institucional de la Festa de l’Autogovern, acte amb què la ciutat de Carcaixent commemora l’inici del seu autogovern i consegüent independència d’Alzira l’any 1576.

El professor Manuel Costa va començar la seua intervenció reconeixent que li feia una gran il·lusió poder intervindre en un acte com el celebrat ahir, ja que era la primera vegada que ho feia en el seu poble. D’esta manera, en tot moment va demostrar una gran passió per allò que estava contant, a més d’un coneixement profund de tots els elements que configuren el paisatge de Carcaixent i la seua evolució al llarg del temps. El professor Costa va voler transmetre que el paisatge va més enllà de la natura i que és el resultat d’una sèrie de percepcions culturals i històriques que marquen la vida d’un poble. Per concloure, va voler llançar un missatge d’optimisme per a les muntanyes de Carcaixent assegurant que, tot i que el procés serà lent, tornaran al seu estat d’abans de l’incendi.

Prèviament, durant la seua intervenció institucional, l’alcalde de Carcaixent, Paco Salom, també va  al·ludir al paisatge com allò que uneix un poble al seu entorn. L’alcalde de Carcaixent tampoc va voler obviar l’incendi ocorregut en juny al qual es va referir com “una transformació dràstica del nostre paisatge que ens ha obert els ulls i que ara ens ofereix possibilitats i reptes”. Així, va animar els veïns i veïnes a pensar “què podem canviar per millorar i tindre una societat més avançada, perquè les institucions es posen al capdavant d’eixos moviments per a facilitar-los i per a anar donant-los resposta”.

L’encarregat de realitzar la presentació del professor Manuel Costa va ser el regidor de Joventut, Natxo Escandell, qui va aprofitar la seua intervenció per a destacar el talent dels joves carcaixentins que, com va exposar, ja es va evidenciar la setmana passada en la jornada de “Ted Talks” organitzada des de la seua àrea. A més, el regidor va insistir en la necessitat de col·locar la joventut en el centre de totes les polítiques, solament d’esta manera es podrà aprofitar el millor que té Carcaixent que és el seu capital humà.